Vüqar İskəndərov

Vüqar Yapon oğlu İskəndərov () — Azərbaycan ictimai-siyasi xadimi, Azərbaycan Respublikası Milli Məclisinin VI və VII çağırış deputatı (2020-ci ildən).

 Həyatı 
Vüqar Yapon oğlu İskəndərov 30 dekabr 1972-ci ildə Şəki şəhərində anadan olmuşdur. Şəki şəhər 17 nömrəli tam orta məktəbin birinci sinfinə daxil olmuş, həmin məktəbin X sinfini bitirmiş, hərbi xidmətdə olmuşdur.

Vüqar İskəndərov Gürcüstan Respublikası Elm-Tədris İnstitutunun hüquq fakültəsinə daxil olmuş, həmin institutu hüquqşünas ixtisası üzrə bitirmişdir. ABŞ-də dövlət idarəetməsi üzrə xüsusi təhsil almışdır. Azərbaycan Dövlət Aqrar Universitetinin İqtisadiyyat fakültəsinə daxil olmuş, həmin universiteti iqtisadçı ixtisası üzrə bitirmişdir.

Ailəlidir. 2 övladı var.

 Fəaliyyəti 
Vüqar İskəndərov 1990-cı ildən taekvondo şərq döyüş növü ilə, 1992-ci ildən isə karate-do döyüş növü ilə məşğul olmuşdur. 1993–1995-ci illərdə karate-do üzrə məşqçi-müəllim çalışmış, 1995-ci ildə Azərbaycan karate-do Federasiyasının Assosiasiyasının şimal-qərb regionun sədri vəzifəsinə təyin edilmişdir. 1999-cu ilin 1 aprelindən 2000-ci ilin 3 yanvarına kimi Şəki rayon Kooperativlər İttifaqında aparıcı hüquqşünas, 2001-ci ilin 7 fevralından 2005-ci ilin 26 dekabrına kimi Şəki MRX-nın hüquq məsləhətçisi vəzifələrində çalışmışdır.

2001-ci ildə isə Azərbaycan Taekvondo Federasiyasının şimal-qərb regionunun sədri vəzifəsinə təyin olunmuşdur. "Liderlik" və "Vaxtın idarə olunması" proqramları üzrə təlimçi olmuşdur. Həmin ildən Azərbaycan karate-do üzrə yığma komandasının üzvü olmuşdur. Vüqar İskəndərov 2001-ci ildə respublika rayonları arasında ilk dəfə olaraq şərq döyüşü növləri üzrə xüsusi məktəb yaratmışdır.

Vüqar İskəndərov 2005-ci il 29 dekabr tarixindən Şəki şəhər Gənclər və İdman İdarəsinin rəisi təyin olunmuşdur. O, Yeni Azərbaycan Partiyasının Şəki Təşkilatı sədrinin müavini, Şəki şəhər İcra Hakimiyyəti başçısı yanında şuranın üzvü, 2010–2015-ci ildə Şəki Pedaqoji Kollecin Dövlət İmtahan Komissiyasının sədri olmuşdur.

2020-ci ildə VI çağırış, 2024-cü ildə isə VI çağırış Milli Məclisin deputatı seçilmişdir.

"Karyera planlaşdırma" proqramları üzrə beynəlxalq təlimçi, 1998-ci ildən Karate üzrə beynəlxalq dərəcəli hakimdir. Azərbaycan Respublikasının əməkdar məşqçisidir. 30 aprel 2024-cü ildə Türk Dövlətləri Autizm Federasiyasının fəxri prezidenti seçilib.

 Siyasi fəaliyyəti 
Yeni Azərbaycan Partiyasının Təftiş Komissiyasının üzvüdür. Milli Məclisin Hüquq siyasəti və dövlət quruculuğu komitəsi və Gənclər və idman komitəsinin üzvüdür

 Parlamentdə 
Vüqar İskəndərov həmçinin aşağıdakı parlamentlərarası işçi qruplarının da üzvüdür:
 Azərbaycan–Argentina parlamentlərarası əlaqələr üzrə işçi qrupu — Rəhbər
 Azərbaycan–Almaniya Federativ Respublikası parlamentlərarası əlaqələr üzrə işçi qrupu — üzv
 Azərbaycan–Çexiya parlamentlərarası əlaqələr üzrə işçi qrupu — üzv
 Azərbaycan–Gürcüstan parlamentlərarası əlaqələr üzrə işçi qrupu — üzv
 Azərbaycan–Qazaxıstan parlamentlərarası əlaqələr üzrə işçi qrupu — üzv
 Azərbaycan–Litva parlamentlərarası əlaqələr üzrə işçi qrupu — üzv
 Azərbaycan–Özbəkistan parlamentlərarası əlaqələr üzrə işçi qrupu — üzv
 Azərbaycan–Türkiyə parlamentlərarası əlaqələr üzrə işçi qrupu — üzv
 Azərbaycan–Ukrayna parlamentlərarası əlaqələr üzrə işçi qrupu — üzv
 Azərbaycan–Yaponiya parlamentlərarası əlaqələr üzrə işçi qrupu — üzv

 Təltif və medalları 
 1991-ci ildə taekvondo döyüş növü üzrə keçirilən respublika turnirində II-yerə layiq görülmüş, II-Dan qara kəmər ustasıdır.
 1994-cü ildə isə Respublika çempionu olmuşdur.
 1996-cı ildə Dünya kubokunda bürünc medal və qara kəmər (beynəlxalq dərəcəli) I-Dana layiq görülmüşdür.
 1998-ci ildə qara kəmər II-Dan və beynəlxalq dərəcəli hakimliyə layiq görülmüşdür.
 2003-cü ildə Şotokan karate-do üzrə Avropa çempionu olmuşdur.
 31 yanvar 2019-cu ildə Azərbaycan Respublikası Prezidentinin sərəncamı ilə "Dövlət qulluğunda fərqlənməyə görə" medalı ilə təltif olunmuşdur.
 2019-cu ildə Azərbaycan Respublikası Dövlət Sərhəd Xidmətinin "Azərbaycan Sərhəd Mühafizəsinin 100 illiyi (1919-2019)" yubiley medalı ilə təltif edilib.
 Vüqar İskəndərov Azərbaycan Respublikasının əməkdar məşqçisidir. Fəaliyyətlərinə görə dəfələrlə Gənclər və İdman Nazirliyinin və Şəki şəhər İcra Hakimiyyəti başçısının fəxri fərmanları ilə təltif olunmuşdur. ABŞ-nin Kaliforniya ştatının San Dieqo şəhərinin fəxri vətəndaşıdır.
 2002-ci il karate üzrə V Dan qara kəmər sahibidir.
 2023-cü ildə "Heydər Əliyevin 100 illiyi (1923–2023)" yubiley medalı ilə təltif edilmişdir.

 İstinadlar 

Kateqoriya:Azərbaycan Milli Məclisinin VI çağırış deputatları
Kateqoriya:Azərbaycan Milli Məclisinin VII çağırış deputatları